**Povzetek revizijskega poročila P*ravilnost dela poslovanja Občine Naklo***

Računsko sodišče je revidiralo *pravilnost dela poslovanja Občine Naklo v letu 2011.* Cilj revizije je bil izrek mnenja o pravilnosti poslovanja občine v letu 2011 v delu, ki se nanaša na prodaje nepremičnega premoženja in oddaje poslovnih prostorov v najem, javna naročila pri investicijskih odhodkih ter zadolževanje.

Računsko sodišče je o pravilnosti dela poslovanja Občine Naklo v letu 2011 izreklo *negativno mnenje,* ker Občina Naklo ni poslovala v skladu s predpisi v naslednjih primerih:

* zemljišč, ki so bila predmet prodaje oziroma menjave v skupni vrednosti 1.353.375 evrov (v letu 2011 plačano 3.006 evrov), ni vključila v letni načrt razpolaganja oziroma ni sprejela dopolnitve letnega načrta razpolaganja; prodala oziroma odsvojila je zemljišča v skupni vrednosti 1.357.650 evrov (v letu 2011 plačano 7.281 evrov), čeprav niso bila ocenjena; v dveh primerih pred začetkom postopka razpolaganja ni uredila pravnega statusa nepremičnin; zemljiškoknjižno dovolilo je izdala pred prejemom kupnine v znesku 2.950 evrov; ni vodila zapisnika o odpiranju ponudb; v treh primerih sklenitve neposredne pogodbe se z zainteresiranimi osebami ni pogajala o ceni; plačilni rok in zavezo izvesti postopek spremembe namenske rabe nepremičnin v prodajni pogodbi je dogovorila v neskladju z objavo javnega zbiranja ponudb; ni pridobila bančne garancije za zavarovanje terjatve; v dveh primerih postopkov prodaje in postopku menjave ni sprejela posamičnega programa ravnanja s stvarnim premoženjem; pred sklenitvijo neposredne prodajne pogodbe ni objavila namere o sklenitvi neposredne pogodbe; v štirih primerih (treh postopkih prodaje in enem postopku menjave) ni imenovala skrbnika pravnega posla oziroma ga ni določila v pogodbi;
* v dveh postopkih oddaje poslovnega prostora pred sklenitvijo neposredne pogodbe ni objavila namere o oddaji v najem in ni imenovala skrbnika pravnega posla oziroma ga ni določila v pogodbi; poslovni prostor je oddala v najem na podlagi neustreznega postopka; dovolila je uporabo poslovnega prostora, ne da bi imela sklenjeno najemno pogodbo v pisni obliki; v pogodbi je določila, da ima najemnik v obdobju gradnje in trajanja najema predkupno pravico na objektu in zemljišču; najeti poslovni prostor je oddala v podnajem; plačevala je najemnino za poslovni prostor, ki ga je oddala v brezplačno souporabo; podnajemno pogodbo je sklenila za nedoločen čas; sklenila je pogodbo o brezplačni uporabi za nedoločen čas;
* gradbenih del ni oddala skladno s predpisi o javnem naročanju; v petih primerih je plačala dodatna dela v skupnem znesku 65.095 evrov, čeprav niso bila dogovorjena s pogodbo oziroma naročilnico; z izdajo naročilnice je prevzela za 17.998 evrov več obveznosti od načrtovanih sredstev v proračunu za leto 2011; dodatek k pogodbi v znesku 89.252 evrov je sklenila po zaključku gradbenih del; izvajalcu zaradi zamude pri dokončanju gradbenih del ni zaračunala pogodbene kazni; prepozno je objavila obvestilo o oddaji javnega naročila; gradbenih del v znesku 62.296 evrov ni oddala po postopku javnega naročanja;
* poroštvo je izdala pravni osebi zasebnega prava.

Računsko sodišče je Občini Naklo podalo *priporočili* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 2. decembra 2013